Фоти Кирчев е роден на 20 март 1875 година в леринското село Зелениче, тогава в Османската империя, днес Склитро, Гърция. От малък е на гурбет в Цариград и от 1900 до 1902 година държи млекарница там. Влиза във ВМОРО и се връща в Зелениче в края на 1902 година. През пролетта на 1903 година получава задача да убие гъркоманския андартски капитан Вангел Георгиев, но успява да ликвидира само гъркоманина кмет на Сребрено и става нелегален - четник при Георги Папанчев. Участва в сражението на 1 май, в което загива войводата Папанчев и след него с останалите осем четници се присъединява към четата на Александър Турунджев. Изпратен с трима четници към Зелениче да прибере криещите се нелегални братя Димитър, Алексо и Начо Христови Цандилеви, на 15 май е открит от минаващия османски гарнизон на Невеска. В завързалото се сражение загиват Васил и Стефо Которчеви, Янко Чавков и Михаил Калинов. Останалите четници се присъединяват към Никола Андреев в Мокрени.